Maʉ̃ tẽã José Arimatea pʉwʉrʉdꞌebemata judíorã wawiaba Jesús chupea pẽwã bꞌʉta Pilatoa zuburia bedꞌeasia idu edebimarẽã Jesús kꞌakuata, mawũẽ Pilatobara idaribisia. Mawũẽ zepe edesia Jesús kꞌakuara.
Nicodemosidꞌa zesia naara diamase Jesúsma zedꞌata, mirra kerata, áloe keraedꞌa poera wesia, maʉ̃ bꞌasia treinta kilo.
Aramaʉ̃ne Jesús kꞌakuara jiraedadꞌape keraedꞌa burubꞌaba burasidꞌa. Mawũã osidꞌa judíorãba wuagꞌa kꞌawa bꞌedꞌe.
Jesús cruzdꞌe kꞌachidꞌapeadꞌa kꞌaita bꞌasia ne uta, mawũã ne uta bꞌʉ maẽ bꞌasia peña zobꞌeata zhiwidꞌita. Mamarã beuwãrã wadꞌi bꞌʉdꞌa ẽbasia miõta.
Egiptodꞌeba ẽzoadꞌata krĩcha judíorãba fiesta odꞌaita aribꞌae jirpanʉ baera mawũã beuwãrã wuagꞌaita arakꞌaita nʉmʉ maẽ edꞌa tabꞌʉsidꞌa Jesúra.
Semana ewarita nabemata domingodꞌe María Magdalena diapedꞌa wadꞌi pãrĩgua nʉmʉne wãsia Jesús wuagꞌadꞌapeadꞌaidꞌu. Maʉ̃nerã peña zobꞌeata tapa kꞌobꞌadꞌara mongꞌara ãña ʉratʉ kꞌobꞌʉta ũdusia.
Mawũẽ wãẽba wãsia Simón Pedroma, dewarabema Jesúsba jʉrʉdꞌata Jesúsba kʉãgꞌama, mobe mawũãsia: Izhi wuagꞌadꞌapeadꞌa maẽbara edesidꞌa Nokꞌora, kꞌawuadꞌa ẽã sãma tabꞌʉsidꞌara.
Mawũãĩ Pedrora dewarabema Jesúsba jʉrʉdꞌa ũme wãsidꞌa Jesús wuagꞌadꞌapeadꞌaidꞌu.
Ũmewedꞌa wãẽba wãsidꞌa, mawũãmina dewarabema Jesúsba jʉrʉdꞌara audre wãẽba wãsia Pedro kꞌãñabara, mawũẽ naara jũẽsia Jesús wuagꞌadꞌapeadꞌaidꞌu.
Bꞌarrupe edꞌa akʉbʉrʉdꞌera burubꞌata ũdusia, mawũãmina edꞌa wã ẽbasia.
Tẽã zesia Simón Pedrora izhi kꞌaidꞌu, mobe peña zobꞌeadꞌe edꞌa wãbʉrʉdꞌera ũdusia burubꞌa kꞌobꞌʉta mama.
Wua Jesús buruta buradꞌapeadꞌasidꞌa ũdubʉrʉdꞌera burubꞌa bawara kꞌobꞌa ẽbasia, awuarabʉrʉ ãĩ buratʉ kꞌobꞌasia.
Mobebʉrʉ edꞌa wãsia dewarabema Jesúsba jʉrʉdꞌasidꞌa, izhira naara zesia peña zobꞌeata nʉmʉĩnu. Mawũã berabꞌaribʉrʉta ũdui ĩjãsia Jesús piradrʉdꞌata.
Maʉ̃ẽnabema wadꞌi sãwũãta kꞌawuadꞌa ẽãrã zhi bꞌʉmata, Jesús mawũã beudꞌata piradrʉi bara basia.
Mobebʉrʉ Jesúsba jʉrʉkuadꞌara wãsidꞌa ãzhi panʉma.
Jesús zhi ũdubidꞌa María Magdalenaa
Mawũãmina María jẽga bꞌasia peña zobꞌeata nʉmʉ kꞌaita. Mawũã jẽga bꞌʉdꞌe bꞌarrusia edꞌa akʉi kꞌarea.
Maʉ̃ne ũdusia ángelerã ũme wua torro jʉ̃ panʉta. Abꞌa buru bude, abꞌa jẽrũ bꞌadaudꞌe jewedꞌa kꞌopanasia Jesús kꞌakua tabꞌʉdꞌapeadꞌa maẽ.
Maʉ̃rãbara mawũãsidꞌa: Wũẽrã, ¿bʉra kꞌãrẽã jẽga bꞌʉ? Mawũãnaĩ mawũãsia: Mʉ Nokꞌota edesidꞌa, mʉã kꞌawua ẽã sãma tabꞌʉsidꞌara.
Mawũãpe pʉrʉwabʉrʉdꞌera ũdusia Jesús mama kꞌobꞌʉta, mawũãmina kꞌawua ẽbasia Jesústa kꞌobꞌʉta.
Maʉ̃ne Jesúsbara mawũãsia: Wũẽrã, ¿bʉra kꞌãrẽã jẽga bꞌʉ? ¿Kꞌaita jʉrʉ bꞌʉ? Mawũãĩ izhara ne uta akʉbarita krĩchape mawũãsia: Jesús kꞌakuata bʉa edesibʉrʉ mʉãã jaradua sãma tabꞌʉsita, mobedꞌeba mʉã edeya.
Mawũãĩ Jesúsbara mawũãsia: ¡María! Mawũãĩ pʉrʉwape izhara mawũãsia: ¡Raboni! Maʉ̃bara jara krĩña bꞌʉa Miã Ũrãgꞌabarita.
Maʉ̃ne Jesúsbara mawũãsia: Mʉta jiru nʉmerãrũã, mʉrã wadꞌi wãrĩze ẽã mʉ Zezema, mawũẽ mʉ mebẽrãma wãpe jaradua: Mʉrã wãrĩzeita mʉ Zezema, marã Zezema, mʉ Zhibarima, marã Zhibarima.
Mawũãĩ María Magdalena wãsia Jesúsba jʉrʉkuadꞌaa jaraita Nokꞌo Jesús izha ũdudꞌata. Aramaʉ̃ne jarakꞌasia Jesúsba jaradꞌata.